钦定古今图书集成/明伦汇编/氏族典/第234卷 > 张禹
## 钦定古今图书集成/明伦汇编/氏族典/第234卷 > 张禹

按《后汉书张禹传》：“禹字伯达，赵国襄国人也。性笃厚
节俭。永平八年，举孝廉，建初中，拜扬州刺史。尝过江
行部中土民皆以江有子胥之神，难于济涉。禹不听，
遂鼓楫而过，历行郡邑，民怀喜悦，怨德美恶，莫不自
归焉。元和三年，迁下邳相。永元六年，入为大司农，拜
太尉，和帝甚礼之。十五年，南巡祠园庙，禹以太尉兼”
卫尉留守，闻车驾当进幸江陵，以为不宜冒险远，驿
马上谏。及还，特蒙赏赐。延平元年，迁为太傅。邓太后
以殇帝初育，欲令重臣居禁内，乃诏禹舍宫中，给帷
帐床褥，大官朝夕进食，五日一归府。每朝见，特赞与
三公绝席。永初元年，以定策功，封安乡侯。其秋，拜太
尉。五年，以阴阳不和策免。七年，卒于家。除小子曜为
郎中。长子盛嗣。